Source: https://www.najpravo.sk/ustavne-pravo/clanky/najblizsim-hromadnym-vyberovym-konanim-sa-bude-obsadzovat-az-109-sudcovskych-miest.html
Timestamp: 2020-05-30 18:03:47+00:00

Document:
Najbližším hromadným výberovým konaním sa bude obsadzovať až 109 sudcovských miest | Články | Najprávo.sk - najlepší právny poradca
3.10. 2019, 18:42 | najpravo.sk
Predsedníčka súdnej rady požiadala ministra spravodlivosti o určenie počtu voľných miest kandidátov na funkciu sudcu obsadzovaných hromadným výberovým konaním.
Minister spravodlivosti pôvodne zaslal súdnej rade tento návrh miest kandidátov na sudcu:
Krajský súd v Bratislave: 13 miest kandidátov
Krajský súd v Košiciach: 0 miest kandidátov
Krajského súdu v Nitre: 13 miest kandidátov
Krajského súdu v Trnave: 17 miest kandidátov
Krajského súdu v Trenčíne: 10 miest kandidátov
Krajského súdu v Žiline: 15 miest kandidátov
Krajského súdu v Banskej Bystrici: 17 miest kandidátov
Krajského súdu v Prešove: 17 miest kandidátov
S uvedeným návrhom nesúhlasil Krajský súd v Bratislave a Krajský súd v Košiciach. Po ich pripomienkach, minister spravodlivosti určil v obvode Krajského súdu v Bratislave 17 miest kandidátov a v obvode Krajského súdu v Košiciach 3 miesta kandidátov na sudcu.
Súdna rada Slovenskej republiky na svojom poslednom zasadnutí následne konštatovala, že v nadväznosti na listy ministra spravodlivosti Slovenskej republiky, nemá pripomienky k navrhovanému počtu miest kandidátov na funkciu sudcu obsadzovaných hromadným výberovým konaním pre obvod:
Krajský súd v Bratislave: 17 miest kandidátov
Krajský súd v Košiciach: 3 miesta kandidátov
Krajského súdu v Prešove: 17 miest kandidátov.
Čo je hromadné výberové konanie?
Pre vysvetlenie, výberové konanie na funkciu sudcu na okresnom súde sa vykonáva ako hromadné výberové konanie pre vopred neurčený počet voľných miest sudcov. Počet miest kandidátov na funkciu sudcu obsadzovaných hromadným výberovým konaním určuje pre obvod každého krajského súdu minister po prerokovaní so súdnou radou, a to na základe predpokladaného počtu voľných miest sudcov v príslušnom kalendárnom roku.
Historicky prvé hromadné výberové konanie sa uskutočnilo v jeseni v roku 2017. Úspešní kandidáti sú následne zaradení do databázy, ktorú vedie Ministerstvo spravodlivosti SR. Zaradia sa do poradia po predchádzajúcich úspešných kandidátoch, z databázy sa následne dopĺňajú voľné miesta sudcov, ktoré konkrétne určuje minister spravodlivosti.
Hromadné výberové konanie vyhlasuje predseda súdnej rady aspoň raz ročne v jarnom období alebo jesennom období s územnou pôsobnosťou pre obvod každého krajského súdu tak, aby sa hromadné výberové konania uskutočnili v tom istom termíne.
Zdroj právnych predpisov: ASPI

References: súd 
 súd 
 súd 
 súd 
 súd 
 súd